b'\n_START_ARTICLE_\nAum \xc5\xa0inrikjo\n_START_PARAGRAPH_\nAum \xc5\xa0inrikjo (po Hepburnu \xc5\x8cmu Shinriky\xc5\x8d, japonsko \xe3\x82\xaa\xe3\x82\xa6\xe3\x83\xa0\xe7\x9c\x9f\xe7\x90\x86\xe6\x95\x99), japonska verska sekta.\n_START_SECTION_\nZgodovina sekte\n_START_PARAGRAPH_\nAum (\xc2\xbbVrhovna resnica\xc2\xab) je bila na Japonskem ustanovljena leta 1987. Njen ustanovitelj in voditelj \xc5\xa0oko Asahara (njegovo pravo ime je \xc4\x8cizuo Macumoto), je leta 1984 ustanovil kult \xc5\x8cmu shinsen no Kai (ta se je tri leta pozneje preimenoval v Aum \xc5\xa0inrikjo \xe2\x80\x93 vrhovna resnica). O sebi je trdil, da je reinkarnacija \xc5\xa0ive, hindujskega bo\xc5\xbeanstva uni\xc4\x8denja in reinkarnacije. V \xc5\xa1tevilnih knjigah je napovedoval prihod Armagedona iz ZDA v obliki strupenega oblaka. Ko je bila sekta leta 1989 priznana za legalno versko organizacijo, si je Asahara nadel imena\xc2\xa0\xc2\xbbsveti pape\xc5\xbe\xc2\xab,\xc2\xa0\xc2\xbbre\xc5\xa1itelj Japonske\xc2\xab\xc2\xa0in\xc2\xa0\xc2\xbbtokijski Jezus\xc2\xab. Ob\xc4\x8dudoval je Hitlerja in Mao Zedonga, izjavljal pa je tudi, da lahko z nadnaravno mo\xc4\x8djo nadzira privr\xc5\xbeence. Do leta 1995 je na Japonskem okrog sebe zbral okrog 15.400 \xc4\x8dlanov kulta, pribli\xc5\xbeno 20.000 vernikov pa je imel tudi v tujini, najve\xc4\x8d v Rusiji, ZDA, Nem\xc4\x8diji in na \xc5\xa0rilanki. Leta 1990 se je sekta Aum \xc5\xa0inrikjo posku\xc5\xa1ala prebiti tudi v japonski parlament, vendar so bili vsi kandidati na volitvah pora\xc5\xbeeni. Od tega leta dalje v knjigah kulta pi\xc5\xa1e, da so vsi ljudje gre\xc5\xa1niki in da je mogo\xc4\x8de njihove du\xc5\xa1e re\xc5\xa1iti samo s smrtjo._NEWLINE_\xc5\xbdivljenjepis \xc5\xa0oka Asahare pri\xc4\x8da, da je bil \xc5\xbee od malih nog nagnjen k neusmiljenju in krutosti. Bil je sin obubo\xc5\xbeanega izdelovalca slamnatih predpra\xc5\xbenikov iz provincialnega mesta Kumimoto, rodil se je slep na eno oko. Zaradi te pomanjkljivosti je obiskoval \xc5\xa1olo za slabovidne, kjer se je kruto iz\xc5\xbeivljal nad povsem slepimi dijaki. Po kon\xc4\x8dani srednji \xc5\xa1oli je od\xc5\xa1el \xc5\xa1tudirat v Tokio in govoril o zelo visokolete\xc4\x8dih na\xc4\x8drtih, trdil je, da bo neko\xc4\x8d celo na japonskem vladnem stolu. Vendar v \xc5\xa1tudiju ni bil uspe\xc5\xa1en, zato se je vrnil domov, kjer je delal v masa\xc5\xbenem salonu. Pri 23. letih se je vrnil v Tokio, se poro\xc4\x8dil z 19-letno \xc5\xa1tudentko in odprl kliniko za akupunkturo. Nedolgo zatem se je prvi\xc4\x8d zna\xc5\xa1el v nasprotju z zakonom, ker je uporabljal in prodajal la\xc5\xbena zdravila, kuhana iz pomaran\xc4\x8dnih olupkov. Zanje je trdil, da so tradicionalna kitajska zeli\xc5\xa1\xc4\x8da, imenovana vsemogo\xc4\x8dna zdravila. Sekta Aum \xc5\xa0inrikijo je najbolj poznana po tem, da je prva teroristi\xc4\x8dna skupina, ki je pri napadu uporabila oro\xc5\xbeje za mno\xc5\xbei\xc4\x8dno uni\xc4\x8devanje in sicer \xc5\xbeiv\xc4\x8dni bojni strup sarin.\n_START_SECTION_\nCilji\n_START_PARAGRAPH_\nSamooklicani guru \xc5\xa0oko Asahara je vodil sekto Aum \xc5\xa0inrikjo na nenavaden na\xc4\x8din, njihovi cilji so vsebovali filozofijo, ki je bila sestavljena iz elementov budizma, hinduizma, okultnih ved in mileniarizma. V obdobju osmih let je sekta iz majhne organizacije, ki je ponujala predavanja iz joge in meditacije prerasla v multinacionalno skupnost. V tem obdobju je njihovo premo\xc5\xbeenje naraslo na ve\xc4\x8d sto milijonov dolarjev, njihov program se je preusmeril na poskuse pridobiti oro\xc5\xbeje, ki se ga po navadi najde v dr\xc5\xbeavnih arzenalih. Aum \xc5\xa0inrikjo se je preoblikovala iz verske sekte v teroristi\xc4\x8dno skupino. Njeno vodstvo je \xc5\xbeelelo prevzeti nadzor ne le nad Japonsko, temve\xc4\x8d nad vsem svetom. \xc4\x8ceprav je imela sede\xc5\xbe na Japonskem, je \xc5\xbee delovala tudi v Evropi, ZDA in ponekod v Aziji. Svoje pripadnike, je Asahara pritegnil s pridigami o nesmrtnosti kulta na sodni dan, ko bodo pomrli vsi drugi ljudje, samo oni ne. Vera, ki jo je razgla\xc5\xa1al, je bila nekak\xc5\xa1en me\xc5\xa1anica uveljavljenih veroizpovedi, okrepljena z elementi nadnaravnih mo\xc4\x8di. Napovedoval je jedrsko apokalipso, kult pa da bo iz nje iz\xc5\xa1el kot vrhovna sila na Japonskem in na vsem svetu. V ta namen so njegovi \xc4\x8dlani za\xc4\x8deli razvijati razne vrste kemi\xc4\x8dnega in biolo\xc5\xa1kega oro\xc5\xbeja, s katerim so med letoma 1990 in 1995 izvedli najmanj dvajset napadov, ve\xc4\x8dinoma umorov ljudi, ki jih je vodstvo kulta prepoznalo za svoje sovra\xc5\xbenike.\n_START_SECTION_\nRekrutacija\n_START_PARAGRAPH_\nVpra\xc5\xa1anje, kako je skoraj popolnoma slepemu Asahari, ki se je pred \xc5\xa1estdesetimi leti rodil kot \xc4\x8cizuo Macumoto in se dobrih trideset let pozneje razglasil za reinkarnacijo hindujskega bo\xc5\xbeanstva \xc5\xa0ive, uspelo okrog sebe zbrati toliko visoko izobra\xc5\xbeenih podanikov, ki so bili pripravljeni brez pomisleka udejanjati njegove ideje, \xc5\xa1e vedno buri duhove. Sekta je na za\xc4\x8detku svoje \xc4\x8dlane pridobivala med mlaj\xc5\xa1o populacijo Japoncev, ki je hrepenela po osebni izpopolnitvi in s pridom izkori\xc5\xa1\xc4\x8dala versko tolerantnost japonske javnosti tistega \xc4\x8dasa. Njihova sekta je bila privla\xc4\x8dna za mlade japonske privr\xc5\xbeence, ki so iskali du\xc5\xa1evno in osebno izpolnitev. V tujini je Aum nove \xc4\x8dlane pridobivala z izkori\xc5\xa1\xc4\x8danjem ranljivosti post komunisti\xc4\x8dnih dr\xc5\xbeav (Rusija) in dru\xc5\xbebeno odprtost do druga\xc4\x8de misle\xc4\x8dih (ZDA, Avstralija).\n_START_SECTION_\nFinanciranje\n_START_PARAGRAPH_\nZanimivo je dejstvo, da se je iz skupine petnajstih ljudi kolikor jih je na za\xc4\x8detku leta 1984 imela Aum \xc5\xa0inrikijo razvila v multinacionalno gibanje, ki je leta 1990 po vsem svetu imela preko 50.000 \xc4\x8dlanov in premo\xc5\xbeenje vredno ve\xc4\x8d stomilijonov dolarjev. Sekta je znaten del svojega premo\xc5\xbeenja nakopi\xc4\x8dila z donacijami svojih privr\xc5\xbeencev na legalen in ilegalen na\xc4\x8din.'